b'\n_START_ARTICLE_\nEmpuriabrava\n_START_SECTION_\nSituaci\xc3\xb3 i comunicacions\n_START_PARAGRAPH_\nEmpuriabrava est\xc3\xa0 situada a la part septentrional de la Costa Brava i del golf de Roses, al sector costaner del terme municipal de Castell\xc3\xb3 d\'Emp\xc3\xbaries, entre els de Roses i Sant Pere Pescador. L\'\xc3\xa0rea urbanitzada, arran de costa per l\'est, limita al sud amb el tram final i la desembocadura de la Muga, canalitzada en aquest sector, i al nord amb els del rec dels Salins, mentre que a l\'oest arriba fins a la carretera C-260 (abans C-68)._NEWLINE_La carretera C-260 la comunica amb el cap de comarca, Figueres (a 18 km), per on passen la carretera N-II i l\'autopista AP-7, i amb la vila de Roses. Una l\xc3\xadnia regular d\'autobusos comunica la urbanitzaci\xc3\xb3 amb els municipis d\'aquest eix comarcal.\n_START_SECTION_\nEquipaments tur\xc3\xadstics\n_START_PARAGRAPH_\nEmpuriabrava es va construir amb una estructura urban\xc3\xadstica constitu\xc3\xafda per canals navegables, a la qual s\'afegeix un port esportiu i un aer\xc3\xb2drom. Actualment compta amb uns 24 km de canals interiors, que la fan la marina residencial m\xc3\xa9s gran del m\xc3\xb3n._NEWLINE_Actualment, Empuriabrava compta amb un parc immobiliari de 14.000 cases i apartaments de molt diferent condici\xc3\xb3 i amb 5.000 embarcadors privats. A l\'estiu la poblaci\xc3\xb3 real \xc3\xa9s d\'uns 75.000 habitants._NEWLINE_L\'aer\xc3\xb2drom privat esportiu de Skydive Empuriabrava, amb les seves activitats de paracaigudisme esportiu, el t\xc3\xbanel del vent, els establiments d\'oci nocturn i l\'extensa platja (dita dels Graells o d\'Empuriabrava) d\'1,5 km de llargada per 300 m d\'amplada fan d\'Empuriabrava un dest\xc3\xad tur\xc3\xadstic molt conegut a tota Europa._NEWLINE_Els principals turistes d\'Empuriabrava solen ser de proced\xc3\xa8ncia alemanya, francesa i, en menys quantitat, anglesa i neerlandesa. En els darrers temps, els propietaris catalans, espanyols i tamb\xc3\xa9 russos creixen en nombre._NEWLINE_L\'\xc3\xa0rea comercial i de serveis \xc3\xa9s a l\'entrada de la urbanitzaci\xc3\xb3, vora la carretera C-260, on tamb\xc3\xa9 es troba l\'aer\xc3\xb2drom. Davant de mar hi ha una altra zona comercial, coneguda com Els Arcs. El port dels velers \xc3\xa9s al centre de la urbanitzaci\xc3\xb3, al canal major, i compta amb una torre de vigil\xc3\xa0ncia caracter\xc3\xadstica i amb un club n\xc3\xa0utic._NEWLINE_La festa major se celebra per la Mare de D\xc3\xa9u del Carme, el 16 de juliol. Des del 1988 hi t\xc3\xa9 lloc una Fira del vaixell d\'ocasi\xc3\xb3 que s\'organitza cada any per setmana santa._NEWLINE_A Empuriabrava es poden practicar nombroses activitats n\xc3\xa0utiques (vela, esqu\xc3\xad n\xc3\xa0utic, paraesqu\xc3\xad, surf, windsurf, pesca, etc.). Compta amb dues escoles de submarinisme i una escola de paracaigudisme._NEWLINE_Tamb\xc3\xa9 s\'ofereixen circuits tur\xc3\xadstics pels canals.\n_START_SECTION_\nHist\xc3\xb2ria\n_START_PARAGRAPH_\nL\'\xc3\xa0rea que actualment ocupa Empuriabrava estava dedicada, abans de la construcci\xc3\xb3 de la urbanitzaci\xc3\xb3, a l\'explotacio agr\xc3\xa0ria i ramadera, sobretot en forma de pastures, i, en un grau molt menor, vora mar, quedaven lliures algunes zones d\'aiguamoll. Hi havia cinc grans masos ("cortals", en la denominaci\xc3\xb3 local), anomenats Llebrer, Modaguer, Moix\xc3\xb3, Vell i la Torre Ribota, amb terres de conreu i, tancades per recs de drenatge, parcel\xc2\xb7les de pastura ("closes"), que pertanyien a dos grans propietaris. El sector central i NE, m\xc3\xa9s proper al mar, conegut com les Tribanes, era ocupat per un gran nombre de petites parcel\xc2\xb7les allargades ("peces"), originades per la desamortitzaci\xc3\xb3 de les terres comunals a mitjan segle XIX, que pertanyien a petits propietaris de Castell\xc3\xb3._NEWLINE_El projecte de construir una gran urbanitzaci\xc3\xb3 al litoral N de la Costa Brava fou promogut el 1964 per la societat Eurobrava S.A. (m\xc3\xa9s tard Ampuriabrava S.A.), constitu\xc3\xafda per Antoni de Mox\xc3\xb3 i G\xc3\xbcell, marqu\xc3\xa8s de Sant Mori, propietari de quatre dels cinc masos, i pels empresaris Miquel Arpa i Batlle i Ferran de Vilallonga i Rossell, amb la intenci\xc3\xb3 de crear un aeroclub internacional amb una \xc3\xa0rea residencial connexa. El projecte fou presentat a l\'ajuntament de Castell\xc3\xb3 el 1965, on trob\xc3\xa0 l\'oposici\xc3\xb3 de molts petits propietaris agr\xc3\xadcoles. Despr\xc3\xa9s de v\xc3\xa8ncer les resist\xc3\xa8ncies, el pla parcial fou aprovat el 1967, quan ja s\'havien constru\xc3\xaft els canals i els carrers sense cap perm\xc3\xads, i s\'inici\xc3\xa0 la construcci\xc3\xb3 dels habitatges, tot amb la f\xc3\xb3rmula de marina residencial, llavors original a Europa, que assol\xc3\xad un gran \xc3\xa8xit, sobretot entre el turisme alemany. El 1975 comen\xc3\xa7\xc3\xa0 la segona fase del projecte, que la crisi econ\xc3\xb2mica i l\'oposici\xc3\xb3 popular no van permetre culminar._NEWLINE_L\'indret escollit, tot i una important ocupaci\xc3\xb3 agr\xc3\xadcola i ramadera, formava part dels Aiguamolls de l\'Empord\xc3\xa0, una zona pantanosa del litoral de gran valor ecol\xc3\xb2gic, que a l\'\xc3\xa8poca no gaudia de cap mena de protecci\xc3\xb3. El fort impacte de la intervenci\xc3\xb3 motiv\xc3\xa0 l\'oposici\xc3\xb3 de l\'incipient moviment ecologista que, a partir de la transici\xc3\xb3 democr\xc3\xa0tica espanyola, aconsegu\xc3\xad limitar l\'\xc3\xa0rea inicialment planificada (de fins a 600 ha) i fer oblidar alguns elements del pla de 1967, com la construcci\xc3\xb3 d\'un canal navegable fins a Figueres. _NEWLINE_El 1980, amb el projecte en crisi (especialment pel que fa a l\'aer\xc3\xb2drom i el club n\xc3\xa0utic), la propietat de la marina residencial pass\xc3\xa0 de mans dels promotors originals a les de l\'ajuntament de Castell\xc3\xb3 d\'Emp\xc3\xbaries, que endeg\xc3\xa0 una millora general dels serveis b\xc3\xa0sics i les infraestructures, inicialment molt desatesos, i revitalitz\xc3\xa0 la urbanitzaci\xc3\xb3, la qual ha propiciat un creixement econ\xc3\xb2mic important al municipi.'